Broj: 711-I-488-P-350-18/19-06-16

Zagreb, 21. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ante Perkova, zamjenika općinskog načelnika Općine Tribunj,** pokrenutom Odlukom Povjerenstva broj: 711-I-110-P-350-18/19-03-16 od 21. prosinca 2019.g., na 39. sjednici održanoj 21. veljače 2019.g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Tribunj i obavljanjem poslova upravljanja Obrtom za ribarstvo, proizvodnju i usluge TONI, kao poslovnim subjektom u vlasništvu dužnosnika, od dana stupanja na dužnost 6. lipnja 2017.g. do donošenja ove Odluke 21. veljače 2019.g., dužnosnik Ante Perkov počinio je povredu članka 14. stavka 1. ZSSI-a.**
2. **Za povrede ZSSI-a, opisane pod točkom I. izreke ove odluke, dužnosniku Anti Perkovu izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 32. sjednici održanoj 21. prosinca 2018. g. pokrenulo postupak za odlučivanje o sukobu interesa protiv dužnosnika Ante Perkova, zamjenika općinskog načelnika Općine Tribunj, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja Obrtom za ribarstvo, proizvodnju i usluge TONI, kao poslovnim subjektom u vlasništvu dužnosnika.

Na odluku Povjerenstva o pokretanju postupka dužnosnik Ante Perkov dostavio je pisano očitovanje u zakonom propisanom roku, koje je zaprimljeno u knjizi ulazne pošte Povjerenstva 12. veljače 2019.g., pod brojem: 711-U-762-P-350-18/19-05-5.

U očitovanju dužnosnik Ante Perkov u bitnom navodi kako Obrt za ribarstvo, proizvodnju i usluge TONI nije aktivan i tijekom 2018. g. nije ostvario nikakve prihode, do sada ga nije mogao zatvoriti jer ima kreditnu obvezu vezanu za obrt, te je u tijeku postupak njegovog zatvaranja.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Ante Perkov povodom obnašanja dužnosti zamjenika općinskog načelnika Općine Tribunj obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a). U tom smislu Povjerenstvo upućuje dužnosnika da svoje privatne poslove uskladi s odredbama ZSSI-a.

Člankom 28. Zakona o obrtu („Narodne novine“, broj 143/13.) propisano je kako obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika, dok je člankom 29. Zakona o obrtu propisano da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Uvidom u Registar dužnosnika kojeg vodi Povjerenstvo utvrđeno je kako dužnosnik Ante Perkov obnaša dužnost zamjenika općinskog načelnika Općine Tribunj od 8. lipnja 2017.g.

Povjerenstvo je uvidom u izvješće o imovinskom stanju dužnosnika Ante Perkova, koje je dužnosnik dostavio povodom stupanja na dužnost 7. srpnja 2018.g., utvrdilo kako je dužnosnik u izvješću naveo da je vlasnik Obrta za ribarstvo, proizvodnju i usluge TONI.

Uvidom u izvadak iz obrtnog registra Ureda državne uprave u Šibensko-kninskoj županiji, Službe za gospodarstvo i imovinsko-pravne poslove, Povjerenstvo je utvrdilo kako je pod matičnim brojem obrta: 97306215, upisan Obrt za ribarstvo, proizvodnju i usluge TONI, vlasništvo Ante Perkova. Navedeni obrt osnovan je 6. ožujka 2012.g., dok je posljednja promjena u obrtnom registru izvršena 19. svibnja 2014.g.

Usporedbom OIB-a dužnosnika Ante Perkova navedenog u izvješću o imovinskom stanju dužnosnika podnesenog Povjerenstvu i OIB-a Ante Perkova kao vlasnika Obrta za ribarstvo, proizvodnju i usluge TONI, koji je naveden u Obrtnom registru, utvrđeno je kako je riječ o istoj osobi.

Na zahtjev Povjerenstva, Općina Tribunj, u očitovanju od 29. siječnja 2019.g., navodi kako Općina Tribunj od 8. lipnja 2017.g. do dana izrade očitavanja nije stupala u poslovne odnose s Obrtom za ribarstvo, proizvodnju i usluge TONI, u vlasništvu dužnosnika Ante Perkova, zamjenika općinskog načelnika Općine Tribunj.

Kako se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. Kako dužnosnik upravljanje Obrtom za ribarstvo, proizvodnju i usluge TONI, do donošenja ove Odluke, nije prenio na poslovođu, Povjerenstvo je utvrdilo je kako je dužnosnik Ante Perkov, istovremeno uz obnašanje dužnosti zamjenika općinskog načelnika Općine Tribunj, obavljao poslove upravljanja navedenim poslovnim subjektom, u razdoblju od stupanja na navedenu javnu dužnost 8. lipnja 2017.g. do donošenja ove Odluke 21. veljače 2019.g., čime je počinio povredu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi stupanj odgovornosti dužnosnika za počinjenu povredu ZSSI-a, kao i težinu nastalih posljedica povrede.

Člankom 43. ZSSI-a propisano je da se dužnosniku može izreći opomena ako se prema njegovom postupanju i odgovornosti, te prouzročenoj posljedici radi o očitom lakom obliku kršenja odredbi Zakona.

Prilikom odabira vrste sankcije, Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir okolnost kako dužnosnik Ante Perkov javnu dužnost obnaša u prvom mandatu, da obrt za vrijeme mandata dužnosnika nije stupao u poslovne odnose s Općinom Tribunj, kao i navode iz dužnosnikovog očitovanja da za cijelo vrijeme dužnosnikovog mandata predmetni obrt nije poslovno aktivan i u tijeku je postupak zatvaranja istog, Povjerenstvo smatra kako se radi o lakšem obliku kršenja odredbi ZSSI-a, stoga se smatra primjerenim izreći sankciju opomenu.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodi učinak.

**Dostaviti:**

1. Dužnosnik Ante Perkov, elektronska dostava
2. Objava na internetskoj stranici Povjerenstva
3. Pismohrana